Priekšlikums PADOMES REGULA, ar ko aptur kopējā muitas tarifa autonomo nodokļu piemērošanu konkrētiem lauksaimniecības un rūpniecības ražojumiem un atceļ Regulu (ES) Nr. 1344/2011 /* COM/2013/0776 final - 2013/0384 (NLE) */





PASKAIDROJUMA RAKSTS 1. PRIEKŠLIKUMA KONTEKSTS Komisija nolēma ierosināt jaunu pamatregulu par autonomo muitas tarifu piemērošanas apturēšanu. Tas kļuva nepieciešams, jo Padomes 2011. gada 19. decembra Regula (ES) Nr. 1344/2011 ir grozīta četras reizes un minētā regula vairs neattiecas uz zivsaimniecības produktiem. Tāpēc pārredzamības nolūkā tika ierosināts atcelt minēto regulu un to aizstāt ar šo priekšlikumu. Šajā regulā minēto ražojumu izgatavošana Savienībā nenotiek vai tā ir neatbilstoša, tāpēc, ļaujot uzņēmumiem konkrētā laikposmā iegādāties preces par zemākām cenām, būtu iespējams stimulēt ekonomisko darbību Savienībā, uzlabot šo uzņēmumu konkurētspēju un, konkrētāk, saglabāt vai radīt jaunas darbvietas, modernizēt to struktūras utt. Šajā sakarībā jāatzīmē, ka precēm, kuras importē saskaņā ar tarifa nodokļu apturēšanas režīmu, ir brīva aprite Savienībā, tāpēc, kad ir piešķirta tarifa apturēšana, ikviens uzņēmējs jebkurā dalībvalstī var to izmantot. Tā kā autonomo tarifu apturēšanas ir izņēmums vispārīgajam noteikumam, ko paredz kopējais muitas tarifs, tās, tāpat kā visas atkāpes, sistemātiski un regulāri jāuzrauga un jāpārskata (vismaz reizi piecos gados). Tas nedrīkst izslēgt konkrētu pasākumu pabeigšanu agrāk, ja saglabāt kopējā muitas tarifa autonomos nodokļus apturētus vairs nav Savienības interesēs vai ja to pamato ražojumu tehniskā attīstība un ekonomikas tendences tirgū, vai ja ir mainījušies apstākļi. Ja Komisija, pamatojoties uz pārskatu, uzskata, ka apturēšana attiecībā uz konkrētu ražojumu ir jāmaina vai jāizbeidz, tā iesniegs Padomei priekšlikumu attiecīgi grozīt I pielikuma sarakstu. Priekšlikumam pievienotajā I pielikumā iekļauti ražojumi, attiecībā uz kuriem nodokļi jau ir apturēti saskaņā ar Padomes Regulu (ES) Nr. 1344/2011, kurā jaunākie grozījumi izdarīti ar Regulu (EK) Nr. 626/2013, kā arī virkne lauksaimniecības un rūpniecības ražojumu, kas tika pārskatīti pēc šī pēdējā grozījuma. Tāpat tika atzīmēts, ka deklarācijā par laišanu brīvā apgrozībā konkrētu ražojumu importam jānorāda ne tikai svars kilogramos vai tonnās, bet arī attiecīgās papildvienības. Tādējādi šim priekšlikumam pievienotajā II pielikumā iekļauts ražojumu kodu saraksts ar attiecīgajām papildvienībām. Komisija ar Ekonomikas un tarifu jautājumu darba grupas (ETQG) atbalstu izskatīja visus jaunos dalībvalstu iesniegtos pieprasījumus uz laiku apturēt kopējā muitas tarifa autonomo nodokļu piemērošanu. Šie jaunie apturēšanas pieprasījumi tika izskatīti, ņemot vērā kritērijus, kas izklāstīti Komisijas paziņojumā par autonomo tarifu piemērošanas apturēšanu un kvotām (sk. OV C 363, 13.12.2011., 6. lpp.). Priekšlikums ir saskaņā ar tirdzniecības, uzņēmējdarbības un attīstības politiku, kā arī ārpolitiku. Šis priekšlikums neskar to valstu intereses, kuras ar ES noslēgušas preferenciālas tirdzniecības nolīgumus (piemēram, VPS, ĀKK režīms, kandidātvalstis un potenciālās kandidātvalstis). 2. APSPRIEŠANĀS AR IEINTERESĒTAJĀM PERSONĀM UN IETEKMES NOVĒRTĒJUMS Ir notikusi apspriešanās ar ETQG, kurā pārstāvētas visu dalībvalstu kompetentās iestādes. Visi minētie apturēšanas pasākumi ir saskaņā ar vienošanos, kas panākta grupas apspriedēs. Netika minēts, ka pastāvētu nopietns risks ar neatgriezeniskām sekām. Šis priekšlikums tiks pakļauts dienestu savstarpējo konsultāciju procedūrai un publicēts Eiropas Savienības Oficiālajā Vēstnesī pēc tā pieņemšanas Padomē. 3. PRIEKŠLIKUMA JURIDISKIE ASPEKTI Šā regulas priekšlikuma juridiskais pamats ir 31. pants Līgumā par Eiropas Savienības darbību. Priekšlikums ir Savienības ekskluzīvā kompetencē. Priekšlikums atbilst proporcionalitātes principam, jo šis pasākumu kopums atbilst principiem, kas noteikti, lai vienkāršotu procedūras ārējā tirdzniecībā iesaistītajiem uzņēmumiem, saskaņā ar Komisijas paziņojumu par autonomo tarifu piemērošanas atcelšanu un kvotām (OV C 363, 13.12.2011., 6. lpp.). Autonomo tarifu apturēšanas piemērošanu un kvotas pēc Komisijas priekšlikuma apstiprina Padome ar kvalificētu balsu vairākumu atbilstīgi Līguma par Eiropas Savienības darbību 31. pantam, tāpēc regula ir piemērots instruments. 4. IETEKME UZ BUDŽETU Neiekasēti muitas nodokļi, kuru kopsumma ir aptuveni 86 miljoni euro gadā. Ietekme uz tradicionālajiem pašu resursiem ir -64,5 miljoni euro gadā (75 % x 86 miljoni euro gadā). 2013/0384 (NLE) Priekšlikums PADOMES REGULA, ar ko aptur kopējā muitas tarifa autonomo nodokļu piemērošanu konkrētiem lauksaimniecības un rūpniecības ražojumiem un atceļ Regulu (ES) Nr. 1344/2011 EIROPAS SAVIENĪBAS PADOME, ņemot vērā Līgumu par Eiropas Savienības darbību un jo īpaši tā 31. pantu, ņemot vērā Eiropas Komisijas priekšlikumu, tā kā: (1) Konkrētu I pielikumā noteikto lauksaimniecības un rūpniecības ražojumu izgatavošana Savienībā šobrīd ir neatbilstoša vai tā nenotiek, un tāpēc nevar tikt ievērotas Savienības izmantotāju nozaru vajadzības. (2) Tāpēc Savienības interesēs ir minētajiem ražojumiem daļēji vai pilnībā apturēt kopējā muitas tarifa autonomo nodokļu piemērošanu. (3) Padomes Regula (ES) Nr. 1344/2011[1], ir vairākkārt grozīta. Turklāt grozījumā, kas izdarīts ar Padomes Regulu (ES) Nr. 1220/2012[2], zivsaimniecības produkti izņemti no darbības jomas. Tādēļ pārredzamības labad tā būtu pilnībā jāaizstāj. (4) Ar regulām, kas aptur kopējā muitas tarifa autonomos nodokļus konkrētiem rūpniecības un lauksaimniecības ražojumiem, lielā mērā ir atjaunoti iepriekšējie pasākumi. Tāpēc, lai racionalizētu attiecīgo pasākumu īstenošanu, ir lietderīgi neierobežot šīs regulas spēkā esamības laiku, jo ar Padomes regulu var pielāgot tās piemērošanas jomu un šīs regulas pielikumā iekļaut vai svītrot no tā ražojumus. (5) Ņemot vērā to pagaidu raksturu, šīs regulas I pielikumā uzskaitītie nodokļu piemērošanas apturēšanas gadījumi būtu sistemātiski jāpārskata, vēlākais piecus gadus pēc to piemērošanas vai atjaunošanas. Turklāt būtu jāgarantē iespēja jebkurā laikā pēc Komisijas priekšlikuma izbeigt konkrēta nodokļa piemērošanas apturēšanu, pamatojoties uz pārskatu, kurš veikts pēc tās pašas iniciatīvas vai pēc vienas vai vairāku dalībvalstu pieprasījuma, ja saglabāt apturēšanu vairs nav Savienības interesēs vai ņemot vērā ražojumu tehnisko attīstību, apstākļu izmaiņas vai ekonomiskās tendences tirgū. (6) Konkrētu ražojumu statistika šīs regulas I pielikumā bieži vien ir uzskaitīta gabalos, kvadrātmetros (m2) vai mērvienībās, kas nav svars. Tomēr kombinētajā nomenklatūrā nav šādu papildvienību, kas izklāstītas Padomes Regulas (EEK) Nr. 2658/87 I pielikumā[3]. Tādēļ ir nepieciešams nodrošināt, ka deklarācijā par laišanu brīvā apgrozībā konkrētu ražojumu importam jānorāda ne tikai svars kilogramos vai tonnās, bet arī attiecīgās papildvienības. (7) Tā kā šajā regulā paredzētajai nodokļu piemērošanas apturēšanai ir jāstājas spēkā 2014. gada 1. janvārī, šī regula būtu jāpiemēro no minētās dienas un tai būtu jāstājas spēkā nekavējoties pēc tās publicēšanas Eiropas Savienības Oficiālajā Vēstnesī. (8) Saskaņā ar proporcionalitātes principu, lai sasniegtu šīs regulas galvenos mērķus – proti, uzlabot Savienības rūpniecības nozares konkurētspēju, tādējādi ļaujot nozarei saglabāt vai radīt darbvietas, modernizēt tās struktūras utt. – ir jāparedz un ir lietderīgi paredzēt noteikumus par kopējā muitas tarifa autonomo nodokļu piemērošanas apturēšanu I pielikumā noteiktajiem ražojumiem. Saskaņā ar Līguma par Eiropas Savienību 5. panta 4. punktu šajā regulā paredz vienīgi tos pasākumus, kas ir vajadzīgi minētā mērķa sasniegšanai, IR PIEŅĒMUSI ŠO REGULU. 1. pants Attiecībā uz I pielikumā uzskaitītajiem lauksaimniecības un rūpniecības ražojumiem tiek piemērota kopējā muitas tarifa autonomo nodokļu apturēšana. 2. pants 1. Komisija jebkurā brīdī var pārskatīt piemērošanas apturēšanu attiecībā uz pielikumā uzskaitītajiem ražojumiem šādos gadījumos: a) pēc savas iniciatīvas; b) pēc dalībvalstu pieprasījuma. 2. Komisija veic apturēšanu obligāto pārskatīšanu gadā, kas norādīts I pielikumā. 3. pants Ja tiek iesniegta deklarācija par tāda šajā regulā minēta ražojuma laišanu brīvā apgrozībā, uz ko attiecas II pielikumā uzskaitītie KN vai TARIC kodi, attiecīgajā deklarācijas laukā ieraksta minētajā pielikumā noteikto papildvienību. 4. pants Ar šo atceļ Regulu (ES) Nr. 1344/2011. 5. pants Šī regula stājas spēkā dienā, kad to publicē Eiropas Savienības Oficiālajā Vēstnesī. To piemēro no 2014. gada 1. janvāra. Šī regula uzliek saistības kopumā un ir tieši piemērojama visās dalībvalstīs. Briselē, Padomes vārdā — priekšsēdētājs TIESĪBU AKTA FINANŠU PĀRSKATS ATTIECĪBĀ UZ PRIEKŠLIKUMIEM, KAS IETEKMĒ VIENĪGI BUDŽETA IEŅĒMUMUS 1. PRIEKŠLIKUMA NOSAUKUMS Priekšlikums Padomes regulai, ar ko aptur kopējā muitas tarifa autonomo nodokļu piemērošanu konkrētiem lauksaimniecības un rūpniecības ražojumiem 2. BUDŽETA POZĪCIJAS Nodaļa un pants: 12. nodaļas 120. pants Summa, kas 2014. budžeta gadā iekļauta budžetā: 18 086 400 000 € (BP 2014. gadam) 3. FINANSIĀLĀ IETEKME ¨ Priekšlikumam nav finansiālas ietekmes X Priekšlikumam nav finansiālas ietekmes uz izdevumiem, taču ir finansiāla ietekme uz ieņēmumiem, proti, šāda: Budžeta pozīcija || Ieņēmumi[4] || || [2014. – 2018. gads] 120. pants || Ietekme uz pašu resursiem || || - 64 500 000 (gadā) 4. KRĀPŠANAS APKAROŠANAS PASĀKUMI Pārbaudes attiecībā uz dažu ražojumu galīgo izmantošanu, uz kuriem attiecas šī Padomes regula, veiks saskaņā ar 291. līdz 300. pantu Komisijas Regulā (EEK) Nr. 2454/93, ar ko nosaka Kopienas Muitas kodeksa īstenošanas noteikumus. 5. CITAS PIEZĪMES Šī regula aizstāj spēkā esošo Padomes Regulu (EK) Nr. 1344/2011. Spēkā esošās regulas pielikumā ir 1792 produktu pozīcijas, rezultātā neiekasēto muitas nodokļu aprēķinātā kopsumma, pamatojoties uz faktiskajiem datiem 2013. gadam, ir 1040 miljoni euro. Šī summa ir iegūta, pamatojoties uz Eurostat Comext datiem attiecībā uz to ražojumu importa kopējo vērtību, uz kuriem attiecas autonomo tarifu piemērošanas atlikšana 2013. gadā, reizināta ar attiecīgo kopējā muitas tarifa ad valorem nodokļa likmi konkrētām tarifu pozīcijām. Iepriekšminētā kopsumma neietver neiekasētos nodokļus ražojumiem, attiecībā uz kuriem vairs netiks piemērota nodokļu apturēšana pēc tam, kad spēkā stāsies šī regula un tiks atcelta Regula (EK) Nr. 1344/2011. Papildus iepriekš minētajām apturēto ražojumu pozīcijām, šajā priekšlikumā ir 130 jaunas ražojumu pozīcijas, kas jāaptur. Neiekasētie nodokļi, kas atbilst šai nodokļu piemērošanas apturēšanai un ir aprēķināti, pamatojoties uz pieprasījumu iesniegušo dalībvalstu prognozēm, ir 48 miljoni euro gadā. Tomēr, pamatojoties uz pieejamajiem statistikas datiem par iepriekšējiem gadiem, šī summa būtu jāpalielina par vidējo koeficientu 1,8, lai ņemtu vērā importu citās dalībvalstīs, kuras izmanto tādu pašu nodokļu piemērošanas apturēšanu. Tas nozīmē, ka neiekasēti nodokļi būs aptuveni 86 miljoni euro gadā. Tāpēc neiekasēto nodokļu, kas atbilst šī priekšlikuma pielikumā uzskaitītajiem apturētajiem nodokļiem un kas aprēķināti, pamatojoties uz plānoto importu pieprasītājā dalībvalstī 2014.–2018. gadā, kopsumma ir 1 126 miljoni euro gadā. Šīs darbības aptuvenās izmaksas Var aplēst, ka tradicionālo pašu resursu ieņēmumu zaudējumi (pēc iekasēšanas izmaksu atņemšanas) saistībā ar šo regulu ir 86 x 75% = 64,5 miljoni euro gadā, laikposmā no 01.01.2014. līdz 31.12.2018. Tradicionālo pašu resursu ieņēmumu zaudējumu būtu jāsedz no dalībvalstu iemaksām, pamatojoties uz NKI. [1] Padomes 2011. gada 19. decembra Regula (ES) Nr. 1344/2011, ar ko atliek kopīgā muitas tarifa autonomos nodokļus konkrētiem lauksaimniecības, zvejniecības un rūpniecības produktiem (OV L 349, 31.12.2011., 1. lpp.). [2] Padomes 2012. gada 3. decembra Regula (ES) Nr. 1220/2012 par tirdzniecības pasākumiem, lai no 2013. līdz 2015. gadam nodrošinātu konkrētu zvejas produktu piegādi Savienības pārstrādātājiem, un ar ko groza Regulu (EK) Nr. 104/2000 un Regulu (ES) Nr. 1344/2011 (OV L 349, 19.12.2012., 4. lpp.). [3] Padomes 1987. gada 23. jūlija Regula (EEK) Nr. 2658/87 par tarifu un statistikas nomenklatūru un kopējo muitas tarifu (OV L 256, 7.9.1987. 1. lpp.). [4] Norādītajām tradicionālo pašu resursu (lauksaimniecības nodokļi, cukura nodevas, muitas nodokļi) summām jābūt neto summām, t. i., bruto summām, no kurām atskaitītas iekasēšanas izmaksas 25 % apmērā.